- Der var bare en god stemning mellem dem. Skulle du have den mindste tvivl omkring, hvorvidt du er blevet for gammel til at deltage i karnevalet, kan du godt tro om igen. Så sent som for en uge siden, var Søren Østergaards 91-årige mor indlagt. Lørdag sad hun på en blomsterkumme, mens karnevalsoptoget rullede forbi i Aalborg Vestby. I en vogn stod tilfældigvis Søren Østergaards søn, der begejstret kunne følge med i farmorens skålen med forbipasserende. Derfor tog han mobiltelefonen frem og forevigede øjeblikket. - Min mor og nogle af de andre var ude for at se med, siger Søren Østergaard til TV2 Nord. - Og det var bare dejligt, da hendes barnebarn kom forbi. Hun sad og drak en breezer og sendte kys. Det er meget livsbekræftende. I videoen ser man flere af karnevalgængerne skåle med og hilse på den 91-årige kvinde, der med et stort smil følger med i løjerne på gaden.

Opsummering:
Selvom du har levet i ni årtier, er Aalborg Karneval stadig en fest.